將至五羊先寄伯達仲豫二兄
作者：蘇過
朝代：宋

paragraphs: 人皆有離別，我別不忍道。
惟應付夢幻，事已共一笑。
憶昔與仲別，秦淮匯秋潦。
相望一葉舟，目斷飛鴻杳。
伯兄陽羨來，萬里踰煙嶠。
未溫白鶴席，已餞羅浮曉。
江邊空忍淚，我亦肝腸繞。
崎嶇七年中，雲海用浩渺。
豈知羌村晚，驚拜杜陵老。
干戈雖事異，歡喜動夷獠。
山川舊悽慘，雲物今清好。
不似玄都桃，秋風不堪掃。